Svört skýrsla um skipulagða glæpastarfsemi Stjórnmálamenn verða að bregðast við nýrri skýrslu um skipulagða glæpastarfsemi í landinu á þann veg að framkvæma nauðsynlegar úrbætur . Greiningardeild ríkislögreglustjóra sendi þriðjudaginn 24. október frá sér skýrslu um skipulagða glæpastarfsemi hér á landi árið 2017 . Fyrir tveimur árum birtist sambærileg skýrsla . Síðan hefur þróunin orðið á þann veg að augljóst er að grípa verður til skjótra og markvissra aðgerða af opinberri hálfu . Greiningardeildinni var komið á fót fyrir um áratug í því skyni að greina stefnu og strauma í innri öryggismálum þjóðarinnar og auðvelda stjórnmálamönnum að taka ákvarðanir um nauðsynlegar ráðstafanir til að tryggja öryggi borgaranna . Frumskylda stjórnmálamanna er að sjá til þess að borgararnir þurfi ekki að óttast um öryggi sitt . Undanfarin ár hefur þjóðfélagið tekið stakkaskiptum vegna tæknivæðingar og fjölgunar fólks í landinu . Fjölgun aðkomumanna og ferðamanna kallar á víðtæk félagsleg viðbrögð . Lítið er því miður rætt um nauðsyn þeirra . Háværari er gagnrýnin á þá sem vara til dæmis við aðstreymi tilhæfulausra hælisleitenda . Um það segir í nýju skýrslu greiningardeildarinnar . „ Lögreglan telur að smygl á fólki færist í vöxt og haldist m.a. í hendur við mikla fjölgun þeirra sem óska alþjóðlegrar verndar [ hælisleitenda ] hér á landi . Þess þekkjast dæmi að einstaklingar frá löndum sem útlendingastofnun skilgreinir sem „ örugg ríki “ færi sér markvisst í nyt móttökukerfi um alþjóðlega vernd á Íslandi í þeim tilgangi að stunda hér „ svarta atvinnu “ eða brotastarfsemi . Dæmi eru um að menn sem dvalist hafa hér á landi sem umsækjendur alþjóðlegrar verndar hafi stundað ólöglega starfsemi , „ svarta atvinnu “ eða afbrot , og hafi , eftir að hafa verið neitað um vernd og vísað frá Íslandi , snúið aftur fáum dögum síðar og tekið upp fyrri ólöglega iðju . Í skýrslu greiningardeildar frá 2015 var í kafla um horfur og framtíðarþróun varað sérstaklega við hættu á vinnumansali og vændi . Í skýrslunni sagði : „ Vændi og mansal gætu aukist m.a. í tengslum við stóraukin umsvif í byggingariðnaði og ferðamannaþjónustu . Vöxtur í byggingariðnaði skapar hættu á ólöglegum innflutningi á verkafólki og dæmi eru um að viðkomandi þræli myrkranna á milli við slæm kjör . Dæmi eru um að brotamenn tengdir vinnumiðlunum eigi þátt í mansali með því að blekkja og misnota einstaklinga sem koma á þeirra vegum . Þá eykst hættan á að svört atvinnustarfsemi muni þrífast í tengslum við aukin umsvif í ferðaþjónustu og byggingariðnaði . “ Þessi virðist því miður hafa orðið raunin . Lögregla hefur sterkar grunsemdir um mansal í hinum ýmsu geirum atvinnulífsins ekki síst þeim sem hafa vaxið hratt á undanförnum tveimur árum . Vændisstarfsemi hefur aukist mikið á síðustu tveimur árum og er þjónustan auglýst á vefsíðum og samfélagsmiðlum . Í skýrslum liðinna ára hefur greiningardeild ítrekað varað við því að þeir sem leiti alþjóðlegrar verndar á Íslandi kunni , sökum bágrar félagsstöðu , að sæta misnotkun og jafnvel kúgunum af ýmsum toga . Slík misnotkun er þekkt í nágrannaríkjum og tengist oft „ svartri atvinnustarfsemi “ . Augljóslega er slík misneyting ekki bundin við þá sem óska alþjóðlegrar verndar . Þekkt er frá nágrannaríkjum að konur séu þvingaðar til að stunda vændi og að skipulagt vinnumansal fari fram innan „ svarta hagkerfisins “ . “ Í þessum orðum er lýst ástandi sem ekki verður einungis leyst með því að auka umsvif lögreglunnar . Hér er um að ræða samfélagsmein sem verður aðeins upprætt með samstilltu átaki . Það verður að hefjast með aðgerðum til að halda þeim frá landinu sem ætla að koma hingað í þessum ólögmæta tilgangi . „ Svört vinna “ er ekki stunduð nema með þátttöku þeirra sem ráða fólk í slíka vinnu . Vorið 2009 samþykkti nær allur þingheimur lög sem áttu að duga til að sigrast á vændisstarfsemi í landinu . Var það gert að sænskri fyrirmynd og vegna háværrar kröfu þingmanna VG . Þessi löggjöf er ekki til marks um annað en hvítþvott stjórnmálamanna vegna vandamáls sem verður ekki leyst á þennan hátt . Það hefur rækilega sannast hér og beint umræðum og aðgerðum inn á rangar brautir eins og nýja skýrslan sýnir . Stjórnmálamenn verða að bregðast við nýrri skýrslu um skipulagða glæpastarfsemi í landinu á þann veg að framkvæma nauðsynlegar úrbætur , ekki með gervilausnum á borð við lagbreytingarnar vorið 2009 . Það verður að búa þannig um hnúta að lögreglan sé alltaf skrefi á undan glæpamönnunum , í því felst meðal annars að auka getu lögreglu til frumkvæðisrannsókna með auknum forvirkum rannsóknarheimildum . Starf greiningardeildarinnar hefur sýnt hve mikilvægt er að afla upplýsinga og greina þær . Það eitt hvetur til árvekni .